דייוויד ברנסלי

דייוויד סקוט ברנסלי (באנגלית: David Scott Bernsley; נולד ב-6 במאי 1969) הוא כדורסלן עבר אמריקאי-ישראלי, בגובה 2.05 מטר ששיחק בעמדת הפורוורד והסנטר בין היתר בהפועל ירושלים ונבחרת ישראל.

קורות חיים
ברנסלי נולד בניו יורק למשפחה יהודית. בשנת 1987 סיים את בית ספר התיכון מונרו וודברי . בהמשך הצטרף לשנה לאוניברסיטת רוד איילנד  ושיחק בנבחרת הכדורסל - רוד איילנדס ראמס . בשנת 1989 עבר לשחק במדי קבוצת הכדורסל של מנהטן קולג'  ושם שיחק עד שנת 1992. בכל תקופותיו במכללות שיחק ברנסלי בממוצע של 6.2 דקות למשחק וקלע בממוצע של 5 נקודות למשחק.

לקראת עונת 1995/1996 עלה ברנסלי לישראל, קיבל אזרחות ישראלית והצטרף להפועל ירושלים, תחת המאמן פיני גרשון. חמישיית הקבוצה כללה את שלושת השחקנים שחזרו עדי גורדון, דורון שפע ונוריס קולמן, כאשר ברנסלי תפקד כשחקן ספסל. הקבוצה פתחה את העונה במאזן 0–6 מרשים, כשבדרך היא מנצחת את כל מי שעומדת מולה, כולל מכבי תל אביב. הקבוצה סיימה במקום השני את הליגה הסדירה, אולם הודחה בהפתעה בחצי גמר הפלייאוף על ידי גליל עליון. בעונה הסדירה קלע ברנסלי בממוצע של 4 נקודות ובפלייאוף בממוצע של 1.3 נקודות. לעומת זאת, הקבוצה הגיעה לגמר הגביע, בעזרת סל ניצחון של עדי גורדון על בני הרצליה. בגמר הפועל ירושלים משכה את מכבי תל אביב למשחק צמוד ששלושים שניות לסיום עמד על התוצאה שוויון 65:65. הפועל יצאה להתקפה אחרונה, עדי גורדון קלע והפועל ניצחה 65:67 וזכתה בגביע הראשון בתולדותיה. זהו התואר היחיד בקריירה של ברנסלי.

בעונת 1996/1997 עבר ברנסלי לעולה החדשה גבעת שמואל. הקבוצה סיימה את העונה במקום ה-9 וניצלה מירידה בזכות הפרש סלים. ברנסלי רשם 14 הופעות וקלע בממוצע של 10.6 נקודות למשחק.

בשנת 1997 הוזמן ברנסלי על ידי המאמן צביקה שרף לנבחרת ישראל לאליפות אירופה בכדורסל 1997 בתור מתאזרח. ישראל סיימה במקום התשיעי בטורניר בפעם השנייה ברציפות. מאזנה של הנבחרת בטורניר היה ארבעה ניצחונות וארבעה הפסדים. ברנסלי קלע בממוצע של 1.1 נקודות למשחק. לאור תפוקתו הנמוכה לא הוזמן ברנסלי למוקדמות שנערכו בעונה לאחר מכן ובמקומו כמתאזרח הוזמן ג'ף קנט.

בעונת 1997/1998 עבר ברנסלי למכבי קריית מוצקין, ושיתף פעולה עם דריק גרווין. הקבוצה סיימה במקום ה-11 עם 15 הפסדים מתוך 22 משחקים וברנסלי קלע בממוצע של 8.1 נקודות למשחק.

בעונה לאחר מכן, עונת 1998/1999 עבר ברנסלי למכבי רמת גן תחת המאמן מולי קצורין. ברנסלי שיחק כשחקן ספסל וקלע בממוצע של 4.8 בעונה הסדרה ו-7 נקודות בפלייאוף. הקבוצה סיימה את העונה במקום הרביעי המכובד אך הודחה בחצי גמר הפלייאוף על ידי הפועל ירושלים. בגמר העונה עזב ברנסלי את ישראל.

סך הכל שיחק ברנסלי 4 עונות בליגה הראשונה בישראל, קלע בממוצע של 7 נקודות והיה שותף לזכייה בגביע המדינה עם הפועל ירושלים. בנבחרת ישראל רשם ברנסלי 17 הופעות, והשתתף באליפות אירופה בשנת 1997.

לאחר שעזב את ישראל חזר לארצות הברית והוא עובד כמאמן כדורסל ומורה בתיכונים. יש לו חמישה ילדים.

קישורים חיצוניים

  דייוויד ברנסלי קלעי כל הזמנים, באתר מנהלת הליגה
 דייוויד ברנסלי, באתר sports-reference

הערות שוליים

כדורסלנים ישראלים
כדורסלנים יהודים אמריקאים
אמריקאים ישראלים
כדורסלני נבחרת ישראל
כדורסלני הפועל ירושלים
כדורסלני מכבי גבעת שמואל
כדורסלני מכבי קריית מוצקין
כדורסלני מכבי עירוני רמת גן
כדורסלני אוניברסיטת רוד איילנד
ישראלים ילידי ארצות הברית
ניו יורק: כדורסלנים
אמריקאים שנולדו ב-1969
ישראלים שנולדו ב-1969